Predkladacia správa

Návrh materiálu „Operačný program Technická pomoc na programové obdobie  2014 - 2020“ predkladá na rokovanie vlády SR vedúci Úradu vlády SR na základe uznesenia vlády SR        č. 708 z 19. decembra 2012 k Plánu práce vlády Slovenskej republiky na rok 2013.
 
V súlade  s  čl. 26   nariadenia   Európskeho   parlamentu  a    Rady (EÚ)   č. 1303/2013  zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde      a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde,    a ktorým sa zrušuje nariadenie Rady (ES) č. 1083/2006 (ďalej len „všeobecné nariadenie“), programy vypracujú členské štáty alebo každý nimi určený orgán v spolupráci s partnermi      a predkladajú ich Európskej komisii do troch mesiacov od predloženia partnerskej dohody.    V nadväznosti na uznesenie vlády SR č. 139 z 20. marca 2013, ktorým vláda SR schválila štruktúru operačných programov financovaných z Európskych štrukturálnych a investičných fondov na programové obdobie 2014 - 2020, bolo vypracovanie návrhu operačného programu Technická pomoc (ďalej len „OP TP“) zabezpečované a koordinované Úradom vlády SR ako budúcim riadiacim orgánom uvedeného operačného programu.
 
Štruktúra materiálu a obsahová náplň jednotlivých kapitol OP TP vychádza z požiadaviek stanovených v čl. 96 všeobecného nariadenia, ako aj vzoru operačných programov tvoriaceho prílohu k návrhu vykonávacieho nariadenia Komisie (EÚ).
 
OP TP je programovým dokumentom Slovenskej republiky na programové obdobie          2014 – 2020 pre oblasť prípravy, riadenia, monitorovania, hodnotenia, informovania                a komunikácie, vytvárania sietí, vybavovania sťažností, kontroly a auditu. Na základe pozitívnych skúseností podpory riadenia implementácie programov financovaných                  z Európskych štrukturálnych a investičných fondov (ďalej len EŠIF“) v programovom období 2007 – 2013 prostredníctvom samostatného operačného programu, Slovenská republika chce stavať na získaných skúsenostiach a posilniť systémový prístup k riadeniu a koordinácii EŠIF.
 
Globálnym cieľom OP TP je vytvorenie vysoko odbornej a efektívnej podpory pre riadenie     a implementáciu fondov EŠIF dobudovaním efektívneho systému regulácie EŠIF, zvýšením kvality administratívnych kapacít podieľajúcich sa na riadení, kontrole a audite EŠIF čím OP TP prispeje k plneniu cieľov Stratégie 2020 ako aj Národného programu reforiem Slovenskej republiky (NPR SR).
 
Globálny ciel OP TP bude napĺňaný prostredníctvom špecifických cieľov a hlavných typov aktivít v rámci troch prioritných osí OP TP, ktorými sú:
 
Prioritná os 1: Riadenie, kontrola a audit EŠIF;
Prioritná os 2: Systémová a technická podpora;
Prioritná os 3: Finančné nástroje
 
Celková alokácia OP TP zo zdrojov EŠIF predstavuje 169 071 912,00 EUR. 
 
Vplyvy materiálu na rozpočet verejnej správy, sociálne vplyvy a vplyvy na informatizáciu spoločnosti sú uvedené v doložke vplyvov. Materiál nebolo nutné posúdiť z hľadiska vplyvu na podnikateľské prostredie a na životné prostredie podľa zákona č. 24/2006 Z. z. o posudzovaní  vplyvov na životné prostredie a o zmene a doplnení niektorých zákonov v znení neskorších predpisov. 
 
V procese prípravy OP TP bol zohľadnený princíp partnerstva, v súlade s ktorým bol návrh OP TP prerokúvaný na zasadnutiach pracovnej skupiny Pracovnej skupiny na prípravu operačného programu Technická pomoc na programové obdobie 2014 – 2020 a bol predmetom medzirezortného pripomienkového konania.
 
Pred predložením na rokovanie vlády SR bol materiál prerokovaný na zasadnutí  Hospodárskej a sociálnej rady SR.